Diari Oficial de la Generalitat Valenciana


Sumari del DOGV 3968, del 28-03-2001 (2001/2708)

ORDRE de 14 de març de 2001, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general de transport de viatgers per carretera.
-----------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/03/14/(2)/dof/vci/html**

### Dades del document

Número de DOGV
:   3968

Data del DOGV
:   28-03-2001

Secció del DOGV
:   I. DISPOSICIONS GENERALS

Número del document
:   2001/2708


Data del document
:   14-03-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * autobús
    * transport de viatgers
    * tarifa de viatgers
    * legislació
    * transport públic

ORDRE de 14 de març de 2001 de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general de transport de viatgers per carretera. [2001/M2708]
  
Fent ús de la seua competència, la Generalitat Valenciana regula la matèria de tarifes per als serveis públics, regulars, permanents d'ús general de viatgers per carretera que discórreguen íntegrament al territori de la Comunitat.
  
La citada activitat reguladora ha de tenir en compte les prescripcions normatives vigents.
  
Entre aquestes prescripcions es troba l'article 19 de la Llei 16/1987, de 30 de juliol, d'Ordenació dels Transports Terrestres, que, entre altres coses, indica que les tarifes del transport públic i de les seues activitats auxiliars i complementàries hauran de cobrir la totalitat dels costos reals de la dita activitat en condicions normals de productivitat i organització, a més de permetre una adequada amortització, un raonable benefici empresarial i una correcta prestació del servei o realització de l'activitat sense deixar de retribuir, si és procedent, les prestacions complementàries. També ha de tindre's en compte l'article 28 del Reial Decret 1.211/1990, de 28 de setembre, que aprova el reglament de la Llei 16/1987, el qual indica que, per a determinar les tarifes ha de tindre's en compte l'estructura de costos del servei i que qualsevol variació substancial del conjunt d'elements que integren aqueixa estructura de costos ha d'acostar a una modificació tarifària.
  
Les variacions que experimenten les distintes partides que integren els costos dels serveis regulars permanents d'ús general de transport de viatgers per carretera, es revisen, normalment, una vegada a l'any. No obstant, els excepcionals augments experimentats en els carburants i lubricants des de final de 1999, van obligar a realitzar una revisió tarifària el 5 de setembre de 2000 amb la finalitat de garantir l'equilibri econòmic en l'explotació d'aquests serveis. Havent procedit a repercutir únicament les variacions de les partides de cost mencionades, es considera aconsellable procedir a la revisió tarifària anual resultant les variacions de totes les partides integrants dels costos d'explotació.
  
En virtut d'això, vistos els articles 17, 18 i 19 de la Llei 16/1987, d'Ordenació dels Transports Terrestres, 28, 29, 86, 87 i 88 del seu reglament (RD 1.211/1990, de 28 de setembre), amb els informes previs oportuns i d'acord amb l'article 35 e) de la Llei 5/1983, de 30 de desembre, de Govern Valencià i article 7 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Revisió tarifària
  
1. Les empreses concessionàries de serveis públics regulars permanents d'ús general de transport de viatgers per carretera podran sol·licitar increments de tarifes mitjançant el procediment de revisió individualitzada.
  
A aquest efecte, hauran de presentar davant de la Direcció General de Transports, una sol·licitud acompanyada de l'estudi econòmic de cada concessió per a la qual es demana l'augment, acompanyada del quadre de descomposició de costos el format de la qual serà facilitat en els serveis territorials de la Direcció General de Transports.
  
2. Per la seua banda, l'administració podrà elevar d'ofici les corresponents tarifes a aquelles empreses que ja s'hagueren sotmés amb anterioritat al procediment de revisió individualitzada.
  
Article 2. Augment de tarifes
  
1. S'autoritza un augment mitjà del 2% de la tarifa dels serveis públics regulars permanents d'ús general de transport de viatgers per carretera.
  
2. En les concessions que ja s'hagen sotmés amb anterioritat al procediment de revisió individualitzada i tinguen, per tant, determinada la seua estructura de costos, la Direcció General de Transports podrà autoritzar d'ofici els augments resultants de l'actualització de la dita estructura de costos, sempre que aquests no superen el 2,30%.
  
En aquelles concessions que se sotmeten per primera vegada al procediment de revisió individualitzada, la Direcció General de Transports, a la vista de la documentació aportada, podrà autoritzar els augments resultants dins dels límits aprovats, determinant l'estructura de costos que servirà de base per a futures revisions tarifàries.
  
Article 3. Mínim de percepció.
  
1. El mínim de percepció s'estableix en 115 pessetes, i es mantenen en la seua actual quantia aquells mínims de percepció vigents que superen la dita quantitat.
  
Les empreses concessionàries podran emetre bons, almenys, de 10 viatges amb preu per viatge inferior al mínim de percepció. En aquest sentit, les empreses podran ser autoritzades al cobrament d'un mínim de percepció alternatiu de 125 pessetes, aplicable exclusivament al bitllet senzill, sempre que acrediten la posada a disposició dels usuaris de bons el preu de la qual per viatge resulte inferior en un 20% a aquest mínim de percepció alternatiu. En qualsevol cas, l'autorització d'aquest mínim de percepció no implicarà increments en la tarifa mitjana suportada per l'usuari.
  
El que disposa aquest article s'entendrà sempre sense perjuí de les tarifes que específicament es proven per a les àrees de transport metropolità de València i Alacant.
  
Article 4. Arredoniment del preu dels bitllets
  
Els preus que resulten de l'aplicació dels increments assenyalats en els articles anteriors s'arredoniran a l'alça pels serveis territorials de transport de la Direcció General de Transports en la determinació del preu final dels bitllets, inclosos els impostos, per a suprimir fraccions inferiors a cinc pessetes.
  
Article 5. Confecció dels quadres de tarifes
  
Una vegada autoritzats l'augment corresponent per qualsevol dels procediments previstos en l'article dos d'aquesta ordre, les empreses concessionàries hauran de sotmetre a l'aprovació dels serveis territorials de la Direcció General de Transports els quadres de tarifes d'aplicació, que comprendran la tarifa autoritzada, inclosos els impostos corresponents així com els cànons d'estació si és procedent. Així mateix, les citades empreses hauran de presentar per a la seua aprovació un quadre de tarifes que continga les que resulten d'aplicar la reducció a majors de 65 anys.
  
Article 6. Prohibició d'exigir quantitats suplementàries al preu tarifari.
  
En l'import de les tarifes dels serveis de transport públic regular permanent d'ús general de viatgers per carretera es trobaran integrats els suplements per instal·lació i funcionament d'aire condicionat en els vehicles.
  
Article 7. Preu del transport d'encàrrecs
  
Els transports públics regulars permanents d'ús general de viatgers per carretera podran conduir objectes o encàrrecs distints dels equipatges dels viatgers quan el seu transport siga compatible amb les característiques tècniques del vehicle, i aquest es trobe autoritzat per l'administració, d'acord amb el que disposa l'article 63.2 de la Llei d'Ordenació dels Transports Terrestres.
  
El règim de preus aplicable al transport dels dits objectes o encàrrecs serà el que, en cada moment, es trobe establit per al transport de mercaderies per carretera de càrrega fraccionada.
  
Disposició derogatòria
  
Queda derogada l'Ordre de 5 de setembre del 2000, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general, de transport de viatgers per carretera
  
Disposicions finals
  
Primera
  
S'autoritza a la Direcció General de Transports per a adoptar les mesures necessàries per a l'execució, desenvolupament i interpretació de la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present disposició, que posa fi la via administrativa, cabrà la interposició de recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació en el Diari Oficial de la Generalitat Valenciana. Tot això d'acord amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, i article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 14 de març de 2001
  
El conseller d'Obres Públiques, Urbanisme i Transports,


Còpia Permalink ELI